b'\n_START_ARTICLE_\nKonrad \xc4\x8crnologar\n_START_SECTION_\n\xc5\xbdivljenje in delo\n_START_PARAGRAPH_\n\xc4\x8crnologar je bil izu\xc4\x8den knjigovez, kjer pa je pokazal veliko veselja do risarstva in rezbarstva, so ga poslali na ljubljansko u\xc4\x8ditelji\xc5\xa1\xc4\x8de; tam sta nanj spodbudno vplivala zlasti Levec in Kozina, ter pozneje pri arheolo\xc5\xa1kih izkopavanjih S. Rutar. Kot u\xc4\x8ditelj je slu\xc5\xbeboval v Podgabru, \xc5\xa0entvidu pri Sti\xc4\x8dni in v \xc5\xa0marje-Sapu._NEWLINE_Umetnostno-zgodovinske in topografske prispevke je objavljal v doma\xc4\x8dem tisku in dunajskem Mitteilungenu, listu dunajske Centralne komisije za varstvo zgodovinskih spomenikov, ki ga je imenovala za svojega konservatorja v vi\xc5\xa1njegorskem okraju. Zaradi pomanjkljivega znanja so njegovi spisi omejeni predvsem na ugotovitev zunanjih oblik. \xc4\x8crnologar je preiskal in opisal ve\xc4\x8dino umetnostno-zgodovinskih spomenikov po cerkvah, gradovih in krajih v okolici Vi\xc5\xa1nje Gore, Sti\xc4\x8dne, \xc5\xa0entvida pri Sti\xc4\x8dni Trebnjega in Novega mesta ter re\xc5\xa1il marsikatero umetnino in podatek o njej pozabljenja. Ukvarjal pa se je tudi s preu\xc4\x8devanjem arhivskih listin in o tem napisal vrsto izpiskov iz vi\xc5\xa1njegorskega mestnega arhiva, dalje podatke o cehih in privilegijih nekaterih trgov in mest, o knji\xc5\xbenicah in knjigah ter nekaterih zanimivostih iz doma\xc4\x8de zgodovine.'